Fil-belt Franċiża ta' Lyon, fid-distrett imsejjaħ Vieux Lyon, sewwasew bejn ix-xatt tax-xmara Saône u l-pjazza li ġġib l-isem ta' François Bertras hemm knisja fuq stil gotiku li hija ddedikata lil San Ġorġ Martri. L-ewwel knisja li nafu li kien hemm f'dan il-post kienet inbniet għall-ħabta tas-sena 550 iżda din iġġarrfet waqt attakk mis-Saraċeni madwar is-sena 732. Għamlet żmien twil abbandunata iżda fis-sena 802 ġiet irranġata. Fis-seklu XIV din il-knisja bdiet tintuża mill-Ordni Militari u Ospidalier ta' San Ġwann ta' Ġerusalemm, dak l-Ordni li llum kulħadd jafu bħala l-Kavallieri ta' Malta, iżda sa dak iż-żmien kienu għadhom ma waslux Malta dawn il-kavallieri. Matul is-snin saru bosta restawri fuq din il-knisja iżda fl-1793, żmien ir-Rivoluzzjoni Franċiża, din il-knisja ttieħdet minn idejn id-djoċesi u għaddiet f'idejn l-istat. Minn knisja dan il-post inbidel f'maħżen tal-qamħ. Fl-1845 bdiet tinbena l-knisja li naraw illum fuq pjanta tal-Perit Pierre Bossan li kien ukoll il-perit tal-Bażilika ta' Fourviere, knisja kbira u sabiħa ħafna f'Lyon ukoll. Il-knisja ta' San Ġorġ tlestiet fl-1848. Għamlet bosta snin isservi bħala parroċċa iżda n-nuqqas ta' saċerdoti u n-nuqqas ta' attendenza min-nies, ġiegħel lill-isqof ta' Lyon ineħħi lil din il-knisja mid-dinjità parrokkjali. Fis-snin tmenin tas-seklu li għadda din il-knisja ingħalqet iu kienet mitluqa imma fl-1989 ġiet afdata lill-Fraternità ta' San Pietru, grupp ta' saċerdoti tradizzjonalisti magħrufin bħala FSSP, . Għaddew xi snin sakemm beda xogħol estensiv ta' restawr fuq din il-knisja. Ix-xogħol tlesta u kien inawgurat fis-sena 2007. Sena qabel tlesta x-xogħol il-knisja reġgħet saret parroċċa. L-istil li fih inbniet il-knisja huwa dak neogotiku. Il-bieb prinċipali tal-knisja fih skultura ta' San Ġorġ fuq iż-żiemel jissielet mad-dragun. Din hija skultura tal-artist Charles Dufraine u hija l-unika xbieha tal-qaddis fil-knisja. Bħall-knejjes gotiċi kollha, it-twieqi huma , xogħol ta' Maréchal de Metz. Fil-knisja nsibu xbieha tal-Inkurunazzjoni tal-Madonna, xogħol tas-seklu XVI. Il-kampnar waħdieni li nsibu fin-nofs tal-knisja huwa għoli 67 metru. Fuq ġewwa tal-knisja hemm il-gotiku pur, xejn pittura, xejn minn dak li ma għandux x'jaqsam ma' din il-linja ta' arkitettura. Hija totolment differenti mill-knejjes barokki li aħna l-Maltin aħna mdorrijin bihom, għalkemm għandna xi knejjes Gotiċi wkoll, bħall-parroċċa tal-Balluta u l-knisja taċ-ċimiterju tal-Addolorata. Fuq il-bieb prinċipali minn ġewwa nsibu gallarija b'orgni tal-kanen kbir ħafna. Fin-nofs tal-knisja naraw il-pulptu tal-irħam li jiddomina l-kursija ċentrali. Fin-navijiet insibu l-Via Sagra tal-irħam u xi statiw ta' qaddisisn fosthom dik ta' Santa Giovanna d'Arco u San Ġwann Marija Vianney, żewġ qaddisin Franċiżi popolari ħafna. Illum din il-knisja ta' San Ġorġ hija meqjusa bħala monument storiku importanti għall-belt ta' Lyon. Dan l-artiklu deher fil-pubblikazzjoni tal-Festa San Ġorġ maħruġ mill-Għaqda Socjo-Mużikali Anici Ħal Qormi 2018
Il-knisja ta' San Ġorġ f'Lyon